הוועדה לקידום מעמד האישה ולשוויון מגדרי, כנסת 23, פרוטוקול מספר 68, 2020-12-08 10:00

קרן ברק: בוקר טוב לכולם, היום זה יום התפוצות בכנסת.

קרן ברק: אנחנו כאן בוועדה לקידום מעמד האישה ושוויון מגדרי שמחים לכנס את ישיבת הוועדה בנוכחות של ראש הסוכנות היהודית של ישראל יצחק הרצוג ושרת התפוצות שהייתה אמורה להיות אתנו כאן בפתיחה.

קרן ברק: היא נמצאת בבידוד ולכן היא תעלה בזום, לפניך אדוני ואחרי זה אתה.

קרן ברק: אחרי זה יש לנו סדרת אנשים.

קרן ברק: הדיון הזה מתוכנן לשעה, ולא נוכל לחרוג ממנה, לכן השרה גם תדבר וכל אחד פה יהיו לו שלוש דקות לדבר, כדי שנוכל לעמוד בזמנים, כי ב-11 בדיוק הוא מסתיים.

יצחק הרצוג: אני בעשר וחצי עובר לוועדה אחרת.

קרן ברק: זה היום שלך היום פה.

יצחק הרצוג: זה היום של השרה קודם כל.

קרן ברק: זה היום של השרה וגם היום שלך.

קרן ברק: אנחנו שמחים שאתה מכבד אותנו בוועדה החשובה הזאת, זו גם אמירה שחשובה לנו, ואנחנו פשוט נפתח את הדיון וננסה לעמוד בזמנים.

קרן ברק: שרת התפוצות נמצאת אתנו, בוקר טוב.

עומר ינקלביץ': שלום, גברתי יושבת הראש.

עומר ינקלביץ': שלום, האמת שצר לי מאוד, בכוונתי היה לבוא ולשבת ולהיות אתכם, תכף נראה מה יהיה על המשך סדר יומי, אבל כרגע אני נאלצת להשתתף בזום.

קרן ברק: אני רואה שאת בכנסת?

עומר ינקלביץ': כן, אני אמורה לבוא.

עומר ינקלביץ': לפני שניה אמרו לי חכי דקה, אל תיכנסי.

עומר ינקלביץ': אז אני טיפה מחכה.

עומר ינקלביץ': בסדר, כל עכבה לטובה ואני מאוד מברכת אתכם על הדיון החשוב והמשמעותי הזה, אז תודה רבה לך גברתי יושבת הראש.

עומר ינקלביץ': אני רואה פה את כל הנוכחים החשובים, אי רואה את לורי פלטניק וכמובן מר יצחק הרצוג, יושב ראש הנהלת הסוכנות, את גוסטי ברוורמן, כל מי שלא אמרתי בשמו אני באמת מאוד מאוד מברכת אתכם וכבוד גדול להיות אתכם.

עומר ינקלביץ': חשוב לי לומר באופן כללי, חיבור לנשים והעצמת נשים וקידום נשים וכל הנושא סביב אוכלוסיות מודרות ופריפריאליות לדעתי, לצערי גם הנשים נמצאות היום באיזשהו מן מקום שצריך תמיד לדאוג לקידומן.

עומר ינקלביץ': חשוב לי לומר שזה נושא מאוד חשוב באופן כללי וקרוב לליבי באופן כללי בחיי אבל גם במשרד.

עומר ינקלביץ': צריך לומר שמהרגע שנכנסתי למשרד אני מאוד משתדלת לתת לכל הנושא של נשים חשיבות יתרה, אבל אני רוצה להתחיל ולספר לכם על פרויקט מומנטום.

עומר ינקלביץ': נמצאת פה לורי שבוודאי תרחיב עליו, אבל להגיד לכם מילה על הפרויקט הזה שהוא באמת חשוב וחשוב לנו ליטול בו חלק, מעבר לשאר הנושאים שבהם אנחנו נותנים דגש.

עומר ינקלביץ': אז באמת המשרד גילה עוד בעבר את היכולת להבחין ששינוי קהילתי, מקומי, כל החיבור לזהות היהודית ולמדינת ישראל מתחיל אצל מי?

עומר ינקלביץ': אצל האימא.

עומר ינקלביץ': אצל האימא היהודייה שאוספת בסוף את כל האפרוחים ומשוחחת איתם.

עומר ינקלביץ': זו בעצם הסיבה שהמשרד לפני כמה שנים החליט לייצר שותפות אסטרטגית עם פרויקט מומנטום, שזה פרויקט מדהים שמחבר אימהות יהודיות בכל העולם אחת לשנייה, לזהות היהודית שלהן ולמדינת ישראל.

עומר ינקלביץ': מילה על הפרויקט, ואני בטוחה שתרחיבו בהמשך.

עומר ינקלביץ': בעצם מה שקורה שם זה שהם מגיעים לאלפי אימהות יהודיות מכל העולם ומייצרים איתן תוכנית שנתית של חיבור והעמקת הקשר של הזהות היהודית והקשר למדינת ישראל.

עומר ינקלביץ': בשיא של התוכנית הן מגיעות לישראל למסע של שמונה ימים ובאמת אני חוויתי טיפה את העוצמות דרך סיפורים, דרך סרטונים, דרך שיחות עם נשים.

עומר ינקלביץ': כשהייתי בלוס אנג'לס פגשתי קבוצות של נשים.

עומר ינקלביץ': רק לפני מספר ימים צילמתי עם בתי יעל, שהיא ש"ש באטלנטה, שיח סביב הנושא הזה עם מומנטום.

עומר ינקלביץ': אני רוצה לומר לכם שהעוצמות, ההתרגשות, הקשר של הנשים האלה הוא בלתי הפיך ביכולת שלהן לחבר את הקהילה, לחבר את המשפחה ולחבר את האנשים.

עומר ינקלביץ': צריך לומר שכשהן מגיעות לארץ, למסע מצטרפות נשים מהארץ, בעיקר מהפריפריה שמארחות את הנשים האלה מהתפוצות, הן נחשפות הן בעצמן לכוח של העם היהודי ונוצר בעצם קשר מדהים, קשר חי בין הנשים מהתפוצות לנשים בישראל.

עומר ינקלביץ': דרך אגב, החיבור של החברה הישראלית הוא מאוד חשוב לכל הסיפור הזה של התפוצות.

עומר ינקלביץ': צריך לומר שהבוגרות של המסע הזה ושל תוכניות אחרות מאוד משמעותיות שלנו בשיתוף עם הסוכנות ועם ארגונים אחרים, צריך לומר שבסוף הנשים האלה הן גשר מדהים.

עומר ינקלביץ': החוויות האלה ממשיכות במשך שנים אחר כך לעבור לילדים.

עומר ינקלביץ': אני אומרת שאנחנו עושים פעילות מאוד משמעותית בקמפוס עם הסטודנטים, אבל בסוף, כשהסטודנט מגיע הביתה, הוא מקבל מאימא את הכוח שלו.

עומר ינקלביץ': אז אני אומרת בסוף הקהילות זוכות לקבל מהנשים האלה שהופכות להיות מנהיגות, כל אחד מהן מנהיגה וכל אחת מהן בסוף דוחפת גם ברמה הלוקאלית המקומית וגם ברמה הגלובאלית.

עומר ינקלביץ': צריך לומר שהבוגרות של כל התוכניות האלה גם בישראל עצמה, הן הופכות להיות שליחות.

עומר ינקלביץ': ממשיכות בסוף לחבר את הקשר ואת המיזמים, שזה כל כך חשוב.

עומר ינקלביץ': צריך לומר שעד היום ספציפית במומנטום לקחו כבר מעל 20,000 נשים יהודיות מ-30 מדינות.

עומר ינקלביץ': התוכנית מתקיימת בשלוש שפות כמדומני, גם באנגלית, גם בספרדית וגם ברוסית.

עומר ינקלביץ': צריך לומר שהתוכניות האלה נמצאות בשותפות עם מעל 250 ארגונים יהודיים בעולם.

עומר ינקלביץ': זאת אומרת, יש פה ממש קשר שהולך ונבנה ומרחב ובקורונה מה שמדהים זה שהפעילות הפכה להיות פעילות וירטואלית.

עומר ינקלביץ': מעבר לתוכנית מומנטום, המשרד עצמו מציע פעילות וירטואלית לנשים בכל רחבי העולם כדי שיוכלו להתחבר אחת לשנייה.

עומר ינקלביץ': באמת להתחבר בסוף לזהות היהודית ולהיות שגרירות טובות.

עומר ינקלביץ': צריך לומר שבסוף הכוח הנשי, לא יעזור לאף אחד כלום, יש פה דיון יותר רחב שאולי בהזדמנות, גברתי יושבת הראש, נעשה שיח קצת יותר רחב על כל היחס כלפי נשים.

עומר ינקלביץ': על היחס שבבסיסו נמצא באיזושהי בעיה.

עומר ינקלביץ': תמיד יש מצב של נחיתות כשמסתכלים על נשים, בעיניי גם על אוכלוסיות מודרות, שזה באמת שיח כבר יותר עמוק.

עומר ינקלביץ': תמיד שואלים, רגע למה היא נמצאת איפה שהיא נמצאת?

עומר ינקלביץ': מה קרה שם?

עומר ינקלביץ': שזאת בעיה.

עומר ינקלביץ': לא בוחנים באמת את המקצועיות ואת היכולות.

עומר ינקלביץ': אני אומרת שאנחנו צריכות לעשות מהפך.

עומר ינקלביץ': להגיד שנשים הן נשים עם הרבה מאוד יכולות, נשים מקצועיות, נשים שיש להן יכולת ניהולית, יש להן השכלה וצריך לבחון אותן בתור מה שהן ולתת להן את הכוח.

עומר ינקלביץ': זה בעצם מה שאנחנו מנסים לעשות ומה שאתם מנסים לעשות.

עומר ינקלביץ': אני מאחלת באמת הרבה מאוד הצלחה בחיבור לזהות היהודית ובכוח הנשי.

עומר ינקלביץ': בסוף בנינו מהפכים אמיתיים ותהליכים משמעותיים הם בעזרת נשים.

עומר ינקלביץ': תודה רבה ובהצלחה בדיון החשוב הזה.

קרן ברק: תודה רבה ואנחנו מקווים שתרגישי טוב ושלא תצטרכי להיות בבידוד ושהכול בסדר.

עומר ינקלביץ': תודה רבה, גברתי, ותודה רבה לכל הנשים היקרות והגברים הנפלאים שנמצאים בדיון הזה.

קרן ברק: תודה.

קרן ברק: יושב ראש הסוכנות היהודית, יצחק הרצוג.

יצחק הרצוג: טוב, קודם כל אני רוצה לאחל לגברתי השרה, חברתי הטובה עומר ינקלביץ', כמובן בריאות טובה.

יצחק הרצוג: אני חושב שגם בסוף דברייך התייחסת למשהו שהוא חייב להיעקר מן השורש.

יצחק הרצוג: אי אפשר לתייג נשים ולהדביק להן כל מיני האשמות מלוכלכות רק בזכות היותן נשים.

יצחק הרצוג: אני חייב לומר שאני עובד איתך בהצלחה מרובה וזה תענוג צרוף לעבוד איתך ועם משרדך, ואני מאחל לך המון הצלחה.

יצחק הרצוג: אני מסכים איתך לגבי מומנטום, זה ארגון מצוין.

יצחק הרצוג: אנחנו נציין שלורי פלטניק הדליקה משואה השנה מטעם התפוצות.

יצחק הרצוג: בהחלט פרויקט ראוי ומכובד ביותר.

יצחק הרצוג: גברתי יושבת הראש, תודה רבה לך על ניהול הישיבה הזו.

יצחק הרצוג: אני רוצה לומר שאנחנו בסוכנות היהודית גאים מאוד בהעצמת נשים.

יצחק הרצוג: האמת שזה הפוך, יש לנו רוב של עובדות, רוב של מנהלות, יש לנו מנכ"לית שהיא המנכ"ל הראשונה שמונתה אישה לנהל את הסוכנות היהודית, אמירה אהרונוביץ', היא נמצאת כרגע במפרץ.

יצחק הרצוג: יש לנו רוב שליחות, רוב של נציגות ופרויקטים להעצמת נשים במגוון.

יצחק הרצוג: אני אשמח שבהמשך תדבר יעל רז, הממונה אצלנו על סוגיות מורכבות מאוד של התמודדות עם מצבי חירום והיא תספר על מיזמים שאנחנו עובדים עם העם היהודי כולו.

יצחק הרצוג: נמצאת איתנו גם שרה מעלי מארגון "מסע" שבוודאי תספר גם על "מסע".

יצחק הרצוג: אני רוצה לציין שני פרויקטים בנוסף למה שיעל תפרט.

יצחק הרצוג: האחד זו מכינה לנערות שנקראת "עלמה", שהיא סיפור הצלחה בלתי רגיל.

יצחק הרצוג: מדובר בנערות שמתמודדות עם נסיבות חיים מורכבות מאוד והעם היהודי תומך במכינה הזאת באמצעות הסוכנות היהודית והמכינה זכתה לפרסים רבים מאוד בשל ההצלחות הגדולות שלה.

יצחק הרצוג: היא מייצרת נשים מנהיגות שבאות מהפריפריה.

יצחק הרצוג: אני רוצה לציין את תוכנית פותחים עתיד.

יצחק הרצוג: זו תוכנית שמלווה כבר 15,000 ילדים, נערות ונערים במערכת החינוך באמצעות מנטורים, נאמנים, שמלווים את הילד ואת המשפחה.

יצחק הרצוג: רוב הנאמנים הם נשים, נשים מנהיגות.

יצחק הרצוג: זה פרויקט נפלא כך שאנחנו מרגישים בוועדה הזאת מאוד בנוח, גברתי.

יצחק הרצוג: אני חושב שראוי לקחת את הדוגמה הזאת לכל אתר ואתר.

יצחק הרצוג: אני אסיים ואומר שבעם היהודי בקהילות יש מנהיגות נשית בולטת, מרשימה ואנחנו נשמע גם מיעל בהמשך.

יצחק הרצוג: תודה רבה.

קרן ברק: תודה רבה, תמשיכו ככה, זה חשוב.

קרן ברק: אתה יודע שבסוף נשים עושות את השינוי.

קרן ברק: נמצאת איתנו אניטה פרידמן, יושבת ראש ויצ"ו העולמי.

אניטה פרידמן: תודה רבה שניתנה לי אפשרות לדבר פה בוועדה המאוד חשובה הזאת.

אניטה פרידמן: שמי אניטה פרידמן.

אניטה פרידמן: אני יושבת ראש של ויצ"ו העולמי.

אניטה פרידמן: נכנסתי לתפקידי בינואר וקודם כל אני רוצה לברך אתכם על הנושא כי הוא נושא שבוער בעצמותינו כבר 100 שנה.

אניטה פרידמן: אנחנו ארגון שבעצם היותנו תנועה נשית עולמית מעצימה בעצם נשים בכל העולם.

אניטה פרידמן: אני רוצה גם לברך את השרה עומר ינקלביץ' ואת המיזם של מומנטום.

אניטה פרידמן: אנחנו דווקא מכירות את זה.

אניטה פרידמן: אני אסביר טיפה ואני אסביר איך אנחנו מכירות את מומנטום ואיך אנחנו מחוברות לזה.

אניטה פרידמן: ויצ"ו קיימת כבר 100 שנה ב-45 מדינות בכל העולם.

אניטה פרידמן: יש לנו 250 חברות והתפקיד של החברות האלה בתפוצות, אנחנו גם מעצימות אותן להנהיג וגם זו הדרך היפה להכיר את מדינת ישראל, דרך העשייה החברתית.

אניטה פרידמן: אז יש פה תפקיד של מנהיגות כלפי נשים ציוניות אחרות ומצד שני חינוך והסברה גם לקהילה וגם למדינה איפה שהן יושבות.

אניטה פרידמן: העובדה היא שאנחנו משתפות את המדינות בתוכניות שלנו.

אניטה פרידמן: עכשיו, מומנטום נכנסה לכל הקהילות היהודיות ובעיקר לקהילות הקטנות.

אניטה פרידמן: למשל יש לנו מיזם משותף של מומנטום וויצ"ו אורוגואי, שבגלל הקורונה הם לא הצליחו להגיע לפה.

אניטה פרידמן: קודם כל שאפו לכם, כי זו באמת תוכנית מאוד מיוחדת.

אניטה פרידמן: אנחנו יודעות, כמו שהשרה אמרה, שהחינוך היהודי מתחיל בבית ומתחיל מהאימא.

אניטה פרידמן: אם אנחנו רוצות לחזק את הזיקה של התפוצות ושל העם היהודי לישראל זו אחת הדרכים לעשות את זה.

אניטה פרידמן: אני מבקשת פה וקוראת לוועדה הזאת ולמשרד התפוצות לשתף פעולה עם ארגונים גם פה בארץ, עם ארגונים כמו ויצ"ו.

אניטה פרידמן: אנחנו יכולים לעשות מיזמים משגעים.

אניטה פרידמן: יש לנו כבר את הבסיס, יש לנו כבר את החברות שם.

אניטה פרידמן: זה משהו שאנחנו יכולים ביחד לקדם ולהביא את זה לרמות אחרות.

אניטה פרידמן: תודה על ההזדמנות שניתנה לי פה.

קרן ברק: חבר הכנסת פורר, אתה רוצה להגיד משהו?

עודד פורר: אני מתנצל, אבל אנחנו בתוך היום הזה.

עודד פורר: לי אישית הנושאים האלה מאוד חשובים, אני עסקתי בהם גם כחבר כנסת ועל גם כמנכ"ל משרד העלייה והקליטה.

עודד פורר: החשיבות של הקהילות בתפוצות היא דרמטית למדינת ישראל בעיניי.

עודד פורר: מה לעשות אנחנו בכנסת עוסקים בעוד דברים ויש לנו פה הכנות לבחירות גם, אני לא יודע אם אתם יודעים.

קרן ברק: איזה בחירות?

קרן ברק: על מה אתה מדבר?

עודד פורר: הוועדה לביקורת המדינה וועדת הכנסת.

עודד פורר: הבניין הזה קצת סוער בעניינים אחרים גם.

עודד פורר: אבל לעניין עצמו אני כן רוצה לומר ולנצל את העובדה שנמצא כאן יושב ראש הסוכנות היהודית.

עודד פורר: האתגר הגדול בעיניי ואני אומר את זה דווקא לך כי אתה בעצם מוביל את הקשר של העם היהודי עם מדינת ישראל, האתגר הגדול שאני נוכחתי בו בכל הפורומים כמעט שהייתי בהם במוסדות הלאומים ובקהילות היהודיות זה הדור הצעיר.

עודד פורר: איך מחברים חזרה את הדור הצעיר להנהגה ולפעילות הציונית הזאת.

עודד פורר: אני חושב שדווקא המסלול לחיבור הדור הצעיר עובר דרך המנהיגות היהודיות, דרך המנהיגות הצעירות ודרך קידום מעמד האישה בכלל בהנהגה הציונית.

עודד פורר: תמיד נשים הובילו בתוך ההנהגה הציונית בתפקידים בכירים.

עודד פורר: אז זה היה נראה בעולם מוזר שיש ראש ממשלה אבל במדינת ישראל הייתה ראש ממשלה שהיא הייתה מנהיגה ציונית לאורך השנים גם קודם.

עודד פורר: לוחמות היהודיות.

קרן ברק: בכל המחתרות.

קרן ברק: בכל העולם היו לוחמות יהודיות.

עודד פורר: גם במלחמת העולם השנייה.

עודד פורר: אני אומר, דווקא את הדור הצעיר צריך למשוך.

עודד פורר: צריך להירתם לזה.

עודד פורר: אני מוכן בין בתפקיד הזה לבין כל מקום אחר שאפשר לסייע, נסייע לטובת הנושא הזה.

עודד פורר: הקורונה גם יצרה הזדמנות, העובדה שכולם היום התחברו לזום וקל הרבה יותר לחבר פורומים דיגיטליים.

עודד פורר: אז נורא קל לקיים כל מיני פורמים.

עודד פורר: הנה אני אומר לך, זה לא יעזור לי בבחירות הקרובות, אבל זה בדיוק חלק מהתפקיד שלנו.

עודד פורר: אני מוכן להירתם לפורומים כאלה גם בחודשים הקרובים וגם בוועדה.

עודד פורר: אפשר לייצר פורום של הוועדה.

עודד פורר: יש פה חברות כנסת שעשו פעילות מדהימה בין אם בכנסת או מחוצה לה.

עודד פורר: יש פעילות מדהימה שקורית במדינת ישראל בנושא של קידום מעמד האישה.

עודד פורר: אני חושב שזה גם חשוב בעיקר בקהילות שאנחנו בקשר איתן, אם זה בצפון אמריקה ואם זה באירופה.

עודד פורר: המשימה היא לייצר דור של מנהיגות ציוניות שיובילו את התנועה הציונית.

קרן ברק: כמובן גם אני אומרת תודה על הפרויקט הזה.

קרן ברק: כמי שחושבת לוקחת בו חלק משמעותי בקידום נשים מכול הסוגים, גם חזקות וגם חלשות.

עודד פורר: בהקשר הזה אני אספר לך שעשינו פה בוועדה פורום לכבוד החלטה 1325 של האו"ם עם כל השגרירות שמשרתות במדינת ישראל מהמדינות הזרות.

עודד פורר: למעט אחת כולן היו בזום, אחת הייתה אמיצה והגיעה לפה.

עודד פורר: היכולת לקיים את הקשר הזה עם מנהיגות בקהילות השונות, אפשר אפילו בחנוכה לנסות לנצל משהו.

קרן ברק: אתם עושים איזו הדלקת נר?

יצחק הרצוג: אנחנו עושים הדלקות נרות עם קהילות שונות.

יצחק הרצוג: צריך לזכור שהבעיה היא המזנים.

קרן ברק: הפרשי השעות?

יצחק הרצוג: כשיש לי חבר נאמנים הוא כולל את כול העולם.

יצחק הרצוג: אני צריך לעשות אותו בעשר בלילה כדי שבאוסטרליה יהיה בוקר ובלוס אנג'לס יהיה בוקר.

יצחק הרצוג: זה דברים מורכבים מאוד.

קרן ברק: אתה תעמוד במורכבות הזאת.

יצחק הרצוג: אנחנו עושים כמה וכמה הדלקות נרות.

יצחק הרצוג: גם בדברים אחרים נשמח מאוד לשתף אתכם.

קרן ברק: אני אשמח.

יצחק הרצוג: הייתה פה אתמול שדולה של 25 חברי כנסת, זה היה מאוד מרשים.

יצחק הרצוג: שבוע הבא מופיע פורום הנשים של חבר הנאמנים שלנו, גם שרה תופיע שם וגם יעל רז, שאני אשמח שתתני לה אחר כך.

יצחק הרצוג: היא תציג כמה דברים מרתקים על הנשים המנהיגות בעולם.

קרן ברק: יעל רז?

יצחק הרצוג: כן, מטעמנו.

יצחק הרצוג: אני גם אמרתי בדברים שלי.

יצחק הרצוג: היא אחראית גם על כל נושא החירום בסוכנות והיא מדברת עם קהילות היום בחירום והיא פוגשת הרבה מאוד מנהיגות של קהילות.

עודד פורר: אפשר לציין שלסוכנות היהודית יש גם מנהלת כללית.

יצחק הרצוג: כן, זה צוין, לא היית פה.

יצחק הרצוג: זה הוזכר וצוין.

קרן ברק: שרה מעלי נמצאת איתנו.

קרן ברק: את רוצה לדבר?

שרה מעלי: כן, כמה זמן יש לי?

קרן ברק: קצר.

שרה מעלי: קצר, אוקיי.

שרה מעלי: אני מאוד נרגשת להיות פה.

שרה מעלי: אני אגיד כמה מילים על "מסע".

שרה מעלי: אני אגיד כמה מילים על המשתתפות שלנו.

שרה מעלי: חבר הכנסת בדיוק דיבר על נשים צעירות ומנהיגות.

שרה מעלי: אני אחראית על הדבר הזה.

שרה מעלי: אלפי נשים צעירות שנמצאות כרגע בארץ בתוכנית "מסע".

שרה מעלי: אני אספר קצת עליהן ועל מה שאנחנו עושים כדי לקדם אותן.

שרה מעלי: אז "מסע" נוסד ב-2004 על ידי ממשלת ישראל והסוכנות היהודית.

שרה מעלי: בשנה רגילה יש לנו 12,000 משתתפים בארץ.

שרה מעלי: השנה בגלל הקורונה יש לנו 8,000 משתתפים בארץ.

שרה מעלי: לא סגרנו אף פעם.

שרה מעלי: אנחנו פה קיימים לאורך כל הקורונה.

שרה מעלי: המטרה שלנו היא לייצר חוויה יהודית, זהותית שמקדמת את הקשר לארץ עם צעירים מכול העולם.

שרה מעלי: יש לנו 160,000 בוגרים בכול העולם.

שרה מעלי: זאת השפעה רבה ובמיוחד על הנושא שלנו.

שרה מעלי: אז למה מנהיגות ב"מסע" חשובה?

שרה מעלי: תראו את המספרים, זה מחקר שיצא אצלנו ב-2018.

שרה מעלי: החיבור של המשתתפים שלנו לישראל הוא פי שלושה מהחיבור של הצעירים הכי מחוברים בצפון אמריקה.

שרה מעלי: אם תחשבו על הסיפור של מנהיגות, אנחנו מצמיחים נשים וגברים שפי שלוש מחוברים לישראל מאשר העמיתים שלהם.

שרה מעלי: זה דבר גדול.

שרה מעלי: אותו דבר עם ההמשכיות היהודית.

שרה מעלי: משתתפי מסע אומרים שהמשכיות יהודיות,Jewish Continuity, פי שלושה יותר חשוב מהעמיתים שלהם בצפון אמריקה.

שרה מעלי: זה נתון מאוד גדול.

קרן ברק: שרה, רק קצר, בסדר?

קרן ברק: אם זה היה אמור להיות שלוש דקות הן כבר עברו, אז יותר מהר, טוב?

שרה מעלי: אני אזדרז.

שרה מעלי: מה החלוקה בין נשים וגברים במסע?

שרה מעלי: בואו נראה.

שרה מעלי: רואים את החלוקה פה.

שרה מעלי: יש הרבה יותר נשים משתתפות מסע מאשר גברים.

שרה מעלי: מה שנותן את האפשרות והפוטנציאל להצמיח נשים מנהיגות.

שרה מעלי: הפער גדול, יש 70% נשים בצפון אמריקה שהן עובדות בכוח העבודה היהודי, ו-30% גברים, אבל הנתון הזה מתהפך כשמגיעים להנהלה היהודית, אז האופק קשה.

שרה מעלי: פה רואים איך הגדרת התפקיד של נשים משתנה לעומת גברים בצפון אמריקה, זה לבכירים .

שרה מעלי: הנשים קוראות לעצמן יותר מנהלת בכירה או מנכ"ל.

שרה מעלי: גברים יותר נשיא ומנכ"ל.

שרה מעלי: תחשבו על אישה צעירה שנמצאת בתוכנית שלנו.

שרה מעלי: היא רואה את האופק שלה והיא רואה שב-70% מהפסגה הניהולית בצפון אמריקה נמצאים גברים.

שרה מעלי: רואים גם בתודעה של הנשים שהן מגדירות את עצמן אחרת, יותר נמוך.

שרה מעלי: השרה דיברה על התפיסות, תפיסת נחיתות.

שרה מעלי: פה יש הגזמה ממש בפנים כמו שאומרים.

שרה מעלי: זה האופק שלהן, אופק לא פשוט.

שרה מעלי: אנחנו ערכנו מחקר ושאלנו על התפיסה שלהן על מנהיגות ותראו מה הן אמרו.

שרה מעלי: משתתפים שלנו שהם גברים מגדירים את עצמם מנהיגים יהודים ב-10% יותר מנשים.

שרה מעלי: זו הגדרה עצמית.

שרה מעלי: הגדרה עצמית מאוד פשוטה.

שרה מעלי: לוקחים אישה וגבר שמשתתפים אצלנו וכבר בבסיס הוא אומר יותר ממנה בתודעה העצמית שהוא מנהיג.

שרה מעלי: סתם מתוך התודעה.

שרה מעלי: אז אנחנו נלחמים בתפיסה.

שרה מעלי: בתפיסה של מנהיגה צעירה יש לה אפשרות להרגיש שהיא חזקה, שהיא יכולה ושהיא מנהיגה בעצמה.

שרה מעלי: מה אנחנו עושים?

שרה מעלי: אנחנו עושים תוכניות מנהיגות למשתתפי המסע ומשתתפות המסע שנמצאות פה.

שרה מעלי: אנחנו בעצם אומרות שמנהיגות היא שריר, אפשר לאמן את השריר הזה והוא ניתן לכל אחד, לא קשור לתפקיד.

שרה מעלי: כל אחד ואחת יכול להפגין מנהיגות ולהשפיע על העולם היהודי.

שרה מעלי: ההכשרה הזו היא מאוד טרנספורמטיבית, מאוד אינטנסיבית והיא משפיעה.

שרה מעלי: תראו את הבוגרות שלנו.

שרה מעלי: אבא של אחת הוא לא יהודי ואימא שלה היא יהודייה אפרו-אמריקאית והיא נמצאת בקמפוס של שיקגו, בחיים היהודיים, ומובילה את הסוגיה של גזענות בקמפוס.

שרה מעלי: בוגרת שלנו שהייתה פה ועברה הכשרה משפיעה היום בקמפוס בחזית הסיפור של גזענות בארצית הברית.

שרה מעלי: השנייה תלמידה מצטיינת מקולומביה, היא משפיעה בצורה אחרת.

שרה מעלי: היא משפיעה בדרך שלה, לא בקהילה היהודית, בסיפור של התעללות בילדים.

שרה מעלי: אז פה יש סיפור של שתי נשים חזקות שעברו את ההכשרה שלנו שמבינות שהן יכולות ומסוגלות להשפיע על העם היהודי, גם בתוך הקהילה וגם מחוצה לה.

שרה מעלי: אנחנו מאוד גאות בסיפור הזה.

שרה מעלי: אני סיימתי תודה רבה.

קרן ברק: תודה רבה.

קרן ברק: נמצאת איתנו אריאל רודל-שפילר מהקונגרס היהודי העולמי, דיפלומטיים צעירים, שאמורה להציג לנו את התוכנית הזאת.

קרן ברק: אחריה תדבר לורי פלטניק ממשרד התפוצות.

אריאל רודל-שפילר: שלום.

אריאל רודל-שפילר: תודה רבה קודם כול שהזמנתם אותי להשתתף בוועידה הזאת.

אריאל רודל-שפילר: אני אריאל רודל-שפילר.

אריאל רודל-שפילר: אני נציגת ה JD Corps של הקונגרס היהודי העולמי.

אריאל רודל-שפילר: JD Corps היא תוכנית הדגל של הקונגרס היהודי העולמי.

אריאל רודל-שפילר: התוכנית היא תחת חזונו והנהגתו של הנשיא של הקונגרס היהודי העולמי, רולנד לאודר.

אריאל רודל-שפילר: זו רשת בין-לאומית של בערך 300 אנשי מקצוע יהודים.

אריאל רודל-שפילר: הם מכונים דיפלומטים יהודים או JD.

אריאל רודל-שפילר: הם בגילאי 27 עד 45 מיותר מ-50 מדינות, שהם כבר מומחים בתחומי המקצוע שלהם.

אריאל רודל-שפילר: התוכנית מציעה להם הזדמנויות, ניסיון ומיומנויות להשפיע על אינטרסים יהודים באמצעות דיפלומטיה ומדיניות ציבורית.

אריאל רודל-שפילר: פעילויות ה- JD Corps מתמקדות בנושא הליבה של ה-WJC, כמו המאבק באנטישמיות, תמיכה בישראל, הנצחת מורשת השואה, חיזוק האחדות היהודית ושמירה על זכויות האדם וזכויות מיעוטים.

אריאל רודל-שפילר: אם ארגונים יהודים רוצים להמשיך להיות חזקים ורלוונטיים, הם חייבים להבטיח ייצוג מגדרי שווה, המשקף את האוכלוסייה שהם משרתים.

אריאל רודל-שפילר: יש יתרונות מוכחים לגיוון מגדרי בעסקים.

אריאל רודל-שפילר: חברת מקנזי לדוגמה מצאה שלחברות עם יותר גיוון מגדרי יש סיכוי גבוה ב-21% לרשום רווחיות מעל הממוצע.

אריאל רודל-שפילר: אז למה שארגונים יהודים לא ירוויחו גם הם מההזדמנות הברורה הזאת?

אריאל רודל-שפילר: בעצם נדרש שינוי מערכתי הכולל התחייבות של מנהיגים יהודים לנקוט צעדים ליישום תרבות שוויונית במקום העבודה.

אריאל רודל-שפילר: כגוון גיבוש מדיניות המאפשרת חופשת לידה וגמישות לגברים ולנשים כאחד, הבטחת שוויון מגדרי בוועדות גיוס העובדים, פיתוח תוכניות חונכות שתומכות במטרה הזאת.

אריאל רודל-שפילר: המטרה המרכזית של ה-JD Corps של הקונגרס היהודי העולמי היא להביא חידוש להנהגה היהודית ברחבי העולם על ידי מעורבות והעצמת הדור הבא של המנהיגים והמנהיגות.

אריאל רודל-שפילר: התקדמות רבה לקראת מטרה זו כבר נעשתה כאשר למעשה מ-50% מהג'יידיס הם כבר בתפקידים של מנהיגות בדירקטוריונים וצוותים מקצועיים בקהילות ברחבי העולם.

אריאל רודל-שפילר: כמובן ערך מרכזי בתהליך זה הוא הבטחת ייצוג מגדרי שווה בכל הפעילות של ה-JD Corps, כולל בגיוס, ועדות ואירועים.

אריאל רודל-שפילר: אנחנו שואפים לקחת תפקיד מוביל בנושא מכריע זה לטובת משפחתנו היהודית בעולם.

אריאל רודל-שפילר: ה- JD Corps צריך להיות הכוח המנחה לשוויון מגדרי לכול הקהילות בעולם הקשורות לקונגרס היהודי העולמי.

אריאל רודל-שפילר: כמה כלים המסייעים להשגת שוויון מגדרי בארגונים יהודיים, למשל המכסות המגדריות וולונטריות.

קרן ברק: אנחנו צריכים לסיים ויש פה עוד הרבה אנשים.

קרן ברק: תגידי רק משפט סיום, בבקשה.

אריאל רודל-שפילר: תודה רבה.

אריאל רודל-שפילר: דברים כמו מכסת וולונטריות, דברים כמו ה- Panel Pledge הקובעת שהשתתפות משמעותית של נשים חייבת להיות תנאי להשתתפות באירועים.

אריאל רודל-שפילר: אלה כל הדברים שהם חלק מתוכנית הפעולה של ה- JD Corps בקבוצת העבודה בנושא ייצוג נשים.

אריאל רודל-שפילר: אז אנחנו באמת מיישמים את כל הדברים האלה.

אריאל רודל-שפילר: ביום שלישי הבא, ה-15 לדצמבר, הקונגרס היהודי העולמי בשותפות עם משרד התפוצות יפגיש בין מנהיגות יהודיות מכול הספקטרום הדתי ומכל רחבי העולם לפורום מקוון בנושא נשים ביהדות עכשווית, אחדות יהודית וגיוון דתי.

אריאל רודל-שפילר: האירוע הזה נועד להציג את מגוון הדעות בקרב נשים יהודיות, להכיר באתגרים העומדים בפניהן ולתת מענה כיצד להתמודד בצורה הטובה ביותר עם האתגרים האלה.

אריאל רודל-שפילר: הפורום נפתח בנאום של השרה לענייני התפוצות עומק ינקלביץ' וגם חברת הכנסת לשעבר רות קלדרון.

אריאל רודל-שפילר: אני אסיים בזה אני מקווה שנוכל לשתף פעולה עם כולכן פה.

קרן ברק: תודה רבה.

קרן ברק: לורי פלטניק נמצאת בזום.

לורי פלטניק: תודה לשרה ינקלביץ', תודה ליושב הראש יצחק הרצוג, תודה ליושבת הראש ברק ובמיוחד למשרד התפוצות וכל הוועדות כאן.

לורי פלטניק: אני לורי פלטניק, אני המנהלת המייסדת של מומנטום.

לורי פלטניק: יש לי מצגת קצרה עבורכם כדי לספר לכם על ההשפעה של ממומנטום.

לורי פלטניק: לפני שנתחיל אני רוצה שתיקחו לעצמכם שנייה ואני רוצה שכולכם תזכרו ותתרכזו באימא שלכם.

לורי פלטניק: חשבו כולכם עתה על אימהותיכם.

לורי פלטניק: מדוע?

לורי פלטניק: מפני שהכול מתחיל באם.

לורי פלטניק: הכול התחיל באזור וושינגטון הבירה בשנת 2008.

לורי פלטניק: אספתי שבע נשים אחרות מרקעים מאוד מגוונים הן מבחינה פוליטית והן מבחינה דתית.

לורי פלטניק: התאספנו ושאלנו מה אנחנו יכולות לעשות.

לורי פלטניק: האם אנחנו יכולות ליצור משהו שישנה את כללי המשחק בשביל העם היהודי?

לורי פלטניק: המשימה שלנו היא להעצים נשים לשנות את העולם דרך ערכים יהודים ובכך לשנות את עצמנו, את משפחותינו ואת הקהילות שלנו.

לורי פלטניק: כך אנחנו מגדירים את המשימה שלנו, מאז ועד היום.

לורי פלטניק: יש לנו ארבע מטרות וסביבן הכול סובב.

לורי פלטניק: אחת, להתחבר לערכים יהודים; שתיים, לעבוד יחד עם ובנושא מדינת ישראל; שלוש, לפעול; ארבע, אחדות ולא אחידות.

לורי פלטניק: בשנת 2014 משרד התפוצות שמע עלינו וקרא לנו.

לורי פלטניק: היו לנו סדרת פגישות.

לורי פלטניק: הם אמרו, תכפילו את המספרים שלכם, תגיעו למזרח אירופה ותיצרו תוכנית מבוססת עם מעקב של שנה ואנחנו נגבה אתכם ונסייע.

לורי פלטניק: אני רוצה לציין לשבח אותם פה, את דביר, חגי ומרגריטה שהיו מדהימים.

לורי פלטניק: הם החזיקו את ידינו והובילו אותנו מטוב למצוין.

לורי פלטניק: כשנפגשנו איתם ב-2008 היו אתנו 300 נשים.

לורי פלטניק: כיום אנחנו חונכות 3,000 אימהות יהודיות באופן שנתי כחלק מהתוכנית הזאת.

לורי פלטניק: כפי שהשרה ינקלביץ' הסבירה יש לנו היום בשירותינו כ-20,000 נשים מ-30 מדינות שונות ושותפות עם 250 ארגונים שונים.

לורי פלטניק: מתוך 20,000 הנשים יותר מ-600 הן אימהות ישראליות שיושבות בישראל.

לורי פלטניק: הן מצטרפות לנסיעות באוטובוסים למפגש עם הנשים שמגיעות.

לורי פלטניק: רצינו להביא ישראליות לתנועת הנשים הזאת מפני שחצי מהאימהות היהודיות בעולם חיות בישראל.

לורי פלטניק: רצינו ליצור את החיבור הזה דרך אנשים, אבל נתנו לי עצה מצוינת.

לורי פלטניק: הם אמרו, ישראלים הם כמו פלפל, צריך לפזר אותם כי הם תרכז אותם הם עוד יהיו לרעתך.

לורי פלטניק: אז שמנו ארבע אימהות ישראליות על כול אוטובוס, פיזרנו אותם.

לורי פלטניק: זה הפך להיות משהו ששינה את המשחק.

לורי פלטניק: השותפויות שלנו מסביב לעולם, שוב זה יותר מ-250 ארגונים, החל מהפדרציה ועד לחב"ד או הדסה, ה-JCC, הסוכנות.

לורי פלטניק: שוב אומר, אחדות ולא אחידות.

לורי פלטניק: אנחנו מאמינות שאם נעבוד יחדיו נוכל לעשות הרבה יותר.

לורי פלטניק: התוצאות.

לורי פלטניק: מוצג חלק מהמידע מטעם Measuring Success , שזו חברת מידע מוושינגטון הנותנת לנו שירותים.

לורי פלטניק: הם עשו מחקר בסיס לפני שהנשים מגיעות למסע והנה כמה מהתוצאות: 75% עלייה בתרומה לצדקה לגורמים יהודיים בשנה שעוקבת לטיול, 75% מדווחים שהם יותר מיודעים בנושא הבעיות שאיתן הקהילה היהודית שלהם מתמודדת, 80% מחוברים יותר לקהילות היהודיות שלהם, יותר מפי שניים משקיעים זמן בלימוד על ישראל על בסיס חודשי או תדיר אף יותר, 84% מעודדים אחרים לבוא לישראל.

לורי פלטניק: כל הדברים האלה יכולים להשפיע גם על ילדים ובגלל זה בחרנו לעבוד עם גורמי ההשפעה המשמעותיים ביותר לילדים, האימהות.

לורי פלטניק: 24% מהנשים שעבדנו איתן בשנה העוקבת לטיול רושמות את ילדיהן לבתי ספר עבריים, 33% לתנועות נוער יהודיות, 29% למחנות יהודים ו-17% הוציאו את ילדיהן מבתי ספר ממלכתיים ורשמו אותם לבית ספר יהודי בשעות היום, דבר שהוא מאוד יקר והחלטה עצומה עבור כל משפחה, אך החלטה זו תשנה את ילדיהם בהווה וגם בדורות שיבואו.

לורי פלטניק: אני מספרת לנשים בטיול, בית הספר שאת בוחרת לילד שלך זה לא רק מה שהילדים שלך יהפכו להיות אלא גם מי שהנכדים שלך יהיו.

לורי פלטניק: אז כולכם כבר רואים, להשקיע באישה יהודית זו השקעה נבונה מאוד.

לורי פלטניק: מה קורה עכשיו?

לורי פלטניק: אתם ודאי שואלים מפני שאנחנו ב-2020.

לורי פלטניק: כל העולם השתנה ומומנטום היו מוכנים.

לורי פלטניק: ב-2018 התחלנו לפתח את מה שקראנו לו ההרחבה, סמינרים מקוונים ופודקאסטים.

לורי פלטניק: התחלנו כבר לפתח אותם אז כך שכאשר החלה הקורונה היינו מסוגלים להעסיק בצורות שונות את כל הצוות וכולם עברו לשיווק.

לורי פלטניק: ב-2018 דירקטוריון ההנהלה שלנו, שהוא מאוד פעיל ומחויב, נתן לנו שלושה שדות שונים שבהם אנו חייבים להתפתח בשנתיים הקרובות.

לורי פלטניק: תפיסה, יישוג ועומק.

לורי פלטניק: הכוונה בתפיסה היא בניית המותג שלנו בעיניי הקהילה היהודית הרחבה יותר.

לורי פלטניק: ביישוג הכוונה היא למטרות הקשורות לקהל היעד שלנו, במקרה הזה נשים יהודיות שיש להם ילדים מתחת לגיל 18 בבית והן מנותקות מהקהילה ומנותקות מהזהות היהודית שלהן.

לורי פלטניק: יש לנו אלגוריתם שמוודא שאנו תמיד עוקבים אחרי הקהל הזה.

לורי פלטניק: אנחנו רוצים גם להגיע לנשים שאולי לא תבואנה לארץ אך עדיין שייכות לקהל היעד לנו.

לורי פלטניק: בעומק הכוונה היא להעמקת רמת העיסוק, הפעילות והחיבור שלהן.

לורי פלטניק: כאן יש שלושה פרויקטים שעזרו לנו באותן שלוש מטרות.

לורי פלטניק: ברגע שהחלה הקורונה סמינר מקוון יומי שנקרא "מומנטום בוסט".

לורי פלטניק: יותר מחצי מיליון צפיות מאז מרץ.

לורי פלטניק: יש לנו תוכנית דרכים וירטואלית, זה אומר שלקחנו את המחנכים הכי טובים שלנו והוצאנו אותם לדרך.

לורי פלטניק: אני מדברת אליכם עכשיו משולחן האוכל שלי בירושלים, אבל כל היום אני מטיילת בצורה מקוונת ליוון, לטורקיה, מוסקבה, פלורידה, קליפורניה וונקובר, בזכות הטכנולוגיה שיש לנו היום.

לורי פלטניק: הצלחנו לכנס את המשתתפים שלנו יחד באיחוד הזה, והם הביאו את חבריהם.

לורי פלטניק: כל זה בשביל לתת להם חיזוק.

לורי פלטניק: במהלך התקופה הזו המשפחות הן תחת לחץ עצום, כפי שוודאי כולכם יודעים כי גם במשפחות שלכם יש את הלחץ הזה.

לורי פלטניק: הנישואים של חלק מהנשים שלנו היו על כרעי תרנגולת, ילדיהן טיפסו על קירות הבית, הייתה אי-ודאות כלכלית ומוות פשוטו כמשמעו חיכה באסקופה.

לורי פלטניק: אנחנו מכירים את קהל היעד שלנו ונתנו להן את כל מה שהן זקוקות לו בשביל להישאר חזקות.

לורי פלטניק: כי אם האימא חזקה אז הבית יהיה חזק.

לורי פלטניק: אנחנו גם מפתחים עם המשרד פרויקט חדש ומרגש שנקרא "אם לאם", בו אנחנו הולכות לחבר נשים יהודיות מסביב לעולם דרך סביבה מקוונת דמוית משחק.

לורי פלטניק: המטרה שלנו היא להגיע למאות אלפי נשים בכל העולם.

קרן ברק: לורי, יש לך עוד שתי דקות, בסדר?

לורי פלטניק: אני אזדרז.

לורי פלטניק: כמעט סיימתי למעשה.

לורי פלטניק: עוד דבר שעשינו וקראנו לו "אכפתיות דרך תפילה".

לורי פלטניק: אלפי אנשים באו להתפלל עבור מישהו בקו החזית של הקורונה.

לורי פלטניק: אנשים באו ושמו את שמות הרופאים והאחיות שלהם.

לורי פלטניק: כמו שבוז'י אמר, נתנו לי את הכבוד להדליק משואה בשם התפוצות.

לורי פלטניק: תרגמנו את זה לאנגלית ופרסמנו את זה לעולם.

לורי פלטניק: אני גדלתי למשל בטורונטו שבקנדה ואף פעם לא שמעתי על הטקס הזה ואנשים צריכים להבין את העוצמה שבזה ואת הכבוד שזכינו לו, לייצג את התפוצות.

לורי פלטניק: שיווקנו מחדש את תשעה באב ויצרנו תשעה באם.

לורי פלטניק: בתשעה באם לקחנו תשע נשים ישראליות ועשינו אירוע מקוון בלילה של תשעה באב.

לורי פלטניק: התמקדנו במושג התיקון שהוא אהבה וכוונה.

לורי פלטניק: חילקנו יותר מ- 5,000 מסכות שהיה כתוב עליהן: להפיץ אהבה, והיה לנו 40 מפורסמים ישראלים שקידמו את זה.

לורי פלטניק: מיליונים של אנשים התרגשו מהמסר של אהבה וכוונה.

לורי פלטניק: אנחנו יצרנו משהו שנקרא ITA שזה אגודת חברי המסעות לישראל.

לורי פלטניק: שם יחד עם ה JFNA, תגלית ו"ירח דבר ישראל", אספנו ארגונים שעושים תוכניות כוללות בישראל שלפניכן מעולם לא היו בקשר בניהם.

לורי פלטניק: כעת הם דנים כיצד נוכל לעבוד יחדיו, לחלוק את הבסיס המשותף.

לורי פלטניק: הבאנו את האגודות לתוך זה והם מייצגים יותר מ-100,000 משתתפים שמגיעים בימים כשגרתם על בסיס שנתי.

לורי פלטניק: אנו דנים יחד על האופן בו יש להמשיך לנווט את ההרגל הזה.

לורי פלטניק: באופן כללי אנחנו פונים ל-3,000 נשים בשנה.

לורי פלטניק: היום אנחנו פונות ל-3,000 נשים ביום.

לורי פלטניק: מה יקרה ב-2021?

לורי פלטניק: אנחנו מתכננים להביא סדר גודל של 3,000 נשים החל מהקיץ הבא, לרבות אימהות של חיילים בודדים.

לורי פלטניק: הבאנו אותן ב-2018 ואם נצליח להכניס מישהו לישראל במהלך הזמן הזה, אלה תהיינה אותם אימהות של החיילים הבודדים.

לורי פלטניק: בני היה חייל בודד וזה נושא מאוד אישי וחשוב עבורי.

לורי פלטניק: כמוכן אימהות של ילדים שכבר נמצאים כאן, הצעירים שפה למסע.

לורי פלטניק: אנחנו יוצרים שותפות בכדי להביא את אימהותיהם.

לורי פלטניק: אנחנו מאמינים שבשנים הקרובות ברגע ששמי האוויר יפתחו מומנטום הולכות לחקור אפשרויות.

לורי פלטניק: האנשים שלנו לא רוצים רק לטייל אלא הם רוצים לעשות טיול שיש בו משמעות.

לורי פלטניק: אם אתם נותנים השראה לאישה אתם נותנים השראה למשפחה שלמה ואם אתם נותנים השראה למספיק משפחות תצליחו לתת השראה לקהילה.

לורי פלטניק: אם אנחנו יכולים לתת השראה למספיק קהילות אנחנו יכולים לשנות את העולם.

לורי פלטניק: אנחנו לא התחלנו את זה בשנת 2008 רק בגלל שהיינו נשים.

לורי פלטניק: התחלנו את זה בגלל שזה נבון מבחינה אסטרטגית.

לורי פלטניק: תודה רבה.

קרן ברק: תודה רבה לך, לורי.

קרן ברק: אעבור לעברית.

קרן ברק: אני רוצה להגיד לך שזה פרויקט מדהים, מעורר השראה ונראה לי שפשוט פיצחתם את הקוד הנכון.

קרן ברק: אם אתם מגייסים באמת נשים, במקרה הזה זה אימהות, אבל בכלל אימהות שמפיצות, זה ההפך משרשרת ההדבקה, זו שרשרת הגיוס.

קרן ברק: אתן בעצם מגייסות עוד ועוד נשים.

קרן ברק: לדעתי עליתן על נוסחה מדהימה.

קרן ברק: זו פעם ראשונה שאני נחשפת לפרויקט הזה.

קרן ברק: זה מעורר השראה ותהיו גאים.

קרן ברק: אני אשמח אם תרצו לקחת בו חלק מתישהו.

קרן ברק: במה שאני יכולה לעזור אני אשמח לעזור.

קרן ברק: בכלל נשים כמקור להעצמה, גם אימהות ונשים בכלל זה דבר מאוד חשוב.

קרן ברק: אני שמחה שלקחתן את הנשים כמחזקות את הקשר עם ישראל.

קרן ברק: כמודל לחיזוק הקשר עם ישראל, זה חשוב.

קרן ברק: תודה רבה על היוזמה הזאת וכן ירבו.

קרן ברק: יעל רז מהסוכנות היהודית.

קרן ברק: אנחנו בעוד שבע דקות נסיים את הישיבה אז מי שחשוב לו להגיד שיגיד מהר.

קרן ברק: יעל רז, יש לך שלוש דקות.

יעל רז: שלום, בוקר טוב ותודה רבה על ההזדמנות.

יעל רז: אני יעל רז ואני מנהלת את אגף שעת חירום בסוכנות היהודית בתשע השנים האחרונות.

יעל רז: אתן יכולות לשאר שמדובר בסביבה די גברית כשמדובר כמוכנות לשעת חירום.

יעל רז: לשמחתי בתשע השנים האחרונות יותר ויותר נשים הצטרפו למעגל הזה של עשייה בעיתות ומשבר ואני חושבת שהתוצאות של משבר הקורונה אם מסתכלים על מדינות שמנוהלות על ידי נשים, הן מדברות בעד עצמן.

יעל רז: בחודשים האחרונים יש לי את הכבוד להיות שותפה בהקמה של מיזם שמובילה הסוכנות היהודית שנקרא JReady.

יעל רז: אנחנו למעשה הקמנו מרכז ידע דיגיטלי לקהילות יהודיות למוכנות למצבי חירום ומשבר ולבניית חוסן.

יעל רז: בשיח שאנחנו מקיימים בחודשים האחרונים מול קהילות ברחבי העולם אנחנו מגלים לא מעט מנהיגות צעירות שמובילות את הקהילות שלהן ביד רמה.

יעל רז: אנחנו פה כדי לתת להן כלים נוספים לבניית חוסן קהילתי.

יעל רז: אני אתן כמה דוגמאות מרתקות מהשבועות האחרונים.

יעל רז: יש לנו את טלי מאיר, מנכ"ל הקהילה היהודית באתונה.

יעל רז: בחורה צעירה, נמרצת ומוכשרת מאוד.

יעל רז: יחד איתה אנחנו מטמיעים בימים האלה את אפליקציית טריביום, אפליקציה ישראלית שמנהלת מתנדבים בעיתות חירום ומשבר וגם בשגרה.

יעל רז: אנחנו עובדים עם הקהילה היהודית גם בקייפטאון הטמענו שם אפליקציה ישראלית אחרת שנקראת "חגי" לחלוקת סלי מזון, וכבר כמה חודשים שיחד עם הטכנולוגיה הישראלית הזו מחלקים סלי מזון עבור הקהילה היהודית בקייפטאון.

יעל רז: אנחנו גילינו לא מעט נשים, אם זה בספרד, אם זה באוסטרליה, באורוגוואי שאיתן אנחנו עובדים על תוכניות של בנית חוסן קהילתי עם ארגונים ישראלים, כמו הקואליציה הישראלית לטראומה, משאבים, נט"ל ואחרים.

יעל רז: אנחנו פה כדי לעזור להן לבנות במסגרת תפקידן עוד יכולות וארגז כלים להתמודדות עם מצבי חירום ומשבר.

יעל רז: במהלך החודשים האחרונים אנחנו פיתחנו תוכנית ייחודית לניהול קהילות בשעת חירום.

יעל רז: אנחנו נמצאים כרגע בפיילוט עם הקהילה היהודית בדרום אפריקה.

יעל רז: התוכנית נבנתה בשיתוף עם התוכנית לניהול מצבי חירום ואסון באוניברסיטת תל אביב והיא למעשה מכשירה בעלי תפקידים ומתנדבים מרכזיים בקהילות, בפדרציות, להיות מנהלים של קהילות בשעת חירום.

יעל רז: בפרויקט כרגע בדרום אפריקה שמתקיים עם הקהילה השותפה שלהם בבית שמש ובמטה יהודה 50% מהמשתתפות הן נשים ואנחנו פה נותנים להן כלים נוספים כמנהלות של קהילות בשעת חירום לבצע את המשימה בצורה מיטבית.

יעל רז: אנחנו כרגע בונים תוכנית דומה לקהילות היהודית באוסטרליה ובארגנטינה.

יעל רז: אנחנו שוקלים תוכנית ייעודית לנשים מנהיגות בשעת חירום כדי שנוכל להתמודד גם עם אספקטים שהם רלוונטיים יותר לאוכלוסייה הזו.

יעל רז: אני שמחה מאוד לדווח שהמנהיגות שלנו, הנשים היהודיות שאנחנו מזהים בקהילות לא נופלות מהסטטיסטיקה שנחשפה בתקשורת בחודשים האחרונים על נשים כמנהלות מצוינות בשעת חירום.

יעל רז: רק היום בעבר בשעון ישראל התקיים הוובינר שאנחנו יזמנו עם הקהילה היהודית עם מנהלת בית החולים וולפסון שמספרת על התמודדות המערכת הרפואית שלה עם שעת החירום.

קרן ברק: יעל, אנחנו צריכים לסיים.

קרן ברק: אין לנו זמן.

יעל רז: משפט אחרון, יועצות מומחיות שכבר נתנו ייעוציים בעולם ואנחנו פה כדי לחזק אותן.

קרן ברק: תודה רבה.

קרן ברק: חשוב מאוד שתמשיכו עם כל הפרויקטים האלה.

קרן ברק: את רק מחזקת את זה שלנשים יש תפקיד מאוד משמעותי בחיזוק הקשר של ישראל לתפוצות.

קרן ברק: לכל אחד עכשיו יש שתי דקות.

קרן ברק: אני אתן לשתי נשים.

קרן ברק: לסוניה גומז מסקיטה אם היא נמצאת איתנו.

קרן ברק: שתי דקות בבקשה.

סוניה גומס דה מסקיטה: שלום, אני לא אומר את כל מה שתכננתי.

סוניה גומס דה מסקיטה: ברשותך אני אנצל את ההזדמנות לדבר רק על פרויקט אחד, אבל במסגרת 20 השנה של חיים בתפוצות בתפקידים בכירים שמילאתי וחזרתי רק לאחרונה אז חשוב לי לציין כמה דברים שהובלנו בנושא של נשים והעצמת נשים במסגרת תפקידי באורט העולמי בכל מה שקשור לחינוך יהודי וקידום נשים בתחומים האלה ובמסגרת התפקיד של סמנכ"ל בכירה בקונגרס היהודי העולמי, ושמעתם קודם את אריאל.

סוניה גומס דה מסקיטה: כל הנושא של JD, הג'ואיש דיפלומט שהקמתי לפני כשבע שנים, מי שמנהלת את זה זו אישה ודחפנו מאוד שזה יהיה כך.

סוניה גומס דה מסקיטה: זו אישה והיא נשיאה ואנחנו שמחים שזה ממשיך כך.

סוניה גומס דה מסקיטה: הפרויקט הכי חשוב, והייתי מזמינה אותך גם קרן כי התנדבת לפרויקט מומנטום שאני חברת בורד גם שם יחד עם לורי ואני שמחה מאוד על כך.

סוניה גומס דה מסקיטה: הייתי רוצה להזמין אותך, קרן, לבוא ולראות משהו מאוד ייחודי למדינת ישראל.

סוניה גומס דה מסקיטה: מדינת ישראל היא המדינה היחידה בעולם שמנהלת 42 בתי ספר בתוך 40 בתי חולים במדינת ישראל ל-120,000 ילדים מאושפזים כל שנה.

סוניה גומס דה מסקיטה: כפרויקט הסברתי אנחנו מנהלים את זה ביחד בשיתוף עם משרד החינוך כבר עשר שנים.

סוניה גומס דה מסקיטה: בשנים האחרונות הוצאנו את זה החוצה כמפעל שהוא בעצם הסברתי למדינת ישראל וייחודי, להוציא את התורה הזאת החוצה לכול המדינות בעולם.

סוניה גומס דה מסקיטה: והפידבק מטורף.

סוניה גומס דה מסקיטה: מי שמנהלת את זה, זה מתוך 42 בתי חולים במדינת, 40 מנהלות עוצמה נשית כאין כמוה.

סוניה גומס דה מסקיטה: אז לא רק האימא היהודייה, לורי.

סוניה גומס דה מסקיטה: האימא היהודייה היא גם מחנכת והמחנכת הזו, המחנכות האלה, הצלחנו להוביל משהו מדהים בשנה האחרונה עם משרד החוץ.

סוניה גומס דה מסקיטה: אנחנו נוציא סרט הסברתי על הפרויקט הזה לכול שגרירויות של מדינת ישראל בעולם, בשנה האחרונה הוצאנו את זה לתערוכות באונסקו, באו"ם ובארגון לזכויות האדם בג'נבה.

סוניה גומס דה מסקיטה: אנחנו מאוד גאים בזה וקרן, אני מאוד ארצה להזמין אותך להיות חלק בזה.

סוניה גומס דה מסקיטה: תודה רבה.

קרן ברק: אני אשמח מאוד וזה מקסים.

קרן ברק: כל פרויקט שבו אני יכולה לתרום ולו רק קצת לחשיפה גדולה יותר, אני אשמח לקחת בו חלק.

קרן ברק: אני חושבת שאלה הדברים הכי חשובים.

קרן ברק: אני חושבת שלנשים יש משמעות מאוד גדולה בכלל בחיזוק של הקשר בין ישראל לתפוצות ואני כאן נרתמת לעניין.

קרן ברק: זה נכון לגבי כל מי שנמצא אתנו בזום ורוצה.

קרן ברק: דוברת אחרונה ואני כבר מתנצלת שזה יהיה ללא מצגת, זאת הדס רוגולסקי, עורכת "און לייף".

קרן ברק: בשל קוצר הזמן יש לך שתי דקות וללא מצגת ואחרי זה אני אסכם.

הדס רוגולסקי: קודם כל תודה רבה שהזמנתם אותי.

הדס רוגולסקי: אני העורכת הראשית של "און לייף" והייתי במשלחת של קומיוניטי, של מכון גשר ושל משרד התפוצות לארצות הברית, כחלק מאלפי אנשים שכבר יצאו לארצות הברית, השרה עומר ינקלביץ' הייתה אחת מהן, כדי לייצר את הקשר שבין יהודים בתפוצות לישראלים.

הדס רוגולסקי: הפרויקט שאני רציתי להציג היום זה פרויקט שאנחנו מובילות ב"און לייף" שמטרתו לחשוף הפוך, במקום לחשוף את היהודים בתפוצות למה שקורה בישראל, לחשוף את הישראלים למה שקורה בתפוצות.

הדס רוגולסקי: נדמה לי שזה נדבך ממש חשוב בכל העשייה המבורכת שדיברו עליה כל הדוברות לפני.

הדס רוגולסקי: בעצם הישראלים לא כל כך יודעים מה עושות הקהילות היהודיות ומה עושים היהודים ומה עושים בכלל יהודים ברחבי העולם.

הדס רוגולסקי: הפרויקט שאני רציתי להציג נקרא סיסטרס, אחיות.

הדס רוגולסקי: במסגרתו אני מראיינת נשים יהודיות משפיעות מכל רחבי העולם.

הדס רוגולסקי: לאו דווקא בקהילות היהודיות.

הדס רוגולסקי: נשים שיכולות לשמש השראה לכל אישה ולכל ילדה בכל העולם.

הדס רוגולסקי: אני שוחחתי עם רבי אנג'לה מניו-יורק שהיא בעצם הרבנית הכי משפיעה היום בצפון אמריקה.

הדס רוגולסקי: היא דברה על היבט של נשים שאנחנו מכירות, על הצורך להיות חלק משולחן עגול להחלטות.

הדס רוגולסקי: עובדה שהיא לא חשבה שהיא תקבל את התפקיד בגלל שהיא אישה והיא קיבלה אותו רק בגלל שהיא עבדה לפניכן בבית הכנסת שבו היא עבדה.

הדס רוגולסקי: שוחחתי עם פעילת איכות הסביבה מקנדה, ציפורה ברגמן, שסיפרה על איך היא למדה את מנגנוני הקשר, דבר שנשים גם בישראל וגם בעולם מתמודדות איתו.

הדס רוגולסקי: בעקבות השיחה שהייתה לי איתה ביקשו גם ב"צלול" וגם אדם טבע ודין ליצור איתה קשר וכמובן יצרתי איתה חיבור.

הדס רוגולסקי: כל הפרויקט הזה יוצר כל הזמן חיבורים.

הדס רוגולסקי: אני שוחחתי עם ג'סיקה מאייר האסטרונאוטית היהודית, מספר 66 בעולם.

הדס רוגולסקי: היא דיברה על להיות השראה לילדות ולנשים בכל רחבי העולם.

הדס רוגולסקי: היא גם הבטיחה שהיא תבוא לישראל.

קרן ברק: הדס, אנחנו חייבים לסיים, הדיון הבא מתחיל.

הדס רוגולסקי: אז אני רק אומר שהשאיפה שלנו ביחד עם מומנטום וביחד עם משרד התפוצות זה לייצר כנסים וירטואליים שיחשפו נשים משפעילות ומובילות גם מישראל וגם מהתפוצות.

קרן ברק: תודה רבה הדס.

קרן ברק: תודה רבה לכל מי שהשתתף כאן.

קרן ברק: אני חייבת לומר שהייתה כאן נוכחות כמעט מוחלטת של נשים מעוררות השראה.

קרן ברק: כל אחת עם פרויקט מדהים יותר מהשני, מלבד נוכחותו של יושב ראש הסוכנות היהודית באמת ראינו נשים יוזמות, נשים חושבות מחוץ לקופסא.

קרן ברק: זה מוביל לפרויקטים מדהימים ומעוררי השראה בארץ ובתפוצות שמובילים לזה שאנחנו נלמד מהתפוצות והתפוצות ילמדו מהארץ.

קרן ברק: אלה תוכניות רציניות, ניהול קהילות שלמות וחיבור של התפוצות עם ישראל דרך נשים ודרך סיפורי נשים, דרך פרויקטים שבנויים על נשים.

קרן ברק: אין ספק לנשים יש משקל מאוד מרכזי בחיזוק של ישראל עם התפוצות.

קרן ברק: תמשיכו כך, אנחנו כאן חיילים שלכן במה שתרצו.

קרן ברק: אני בטוחה שגם חבר הכנסת עודד פורר וגם אני, והצטרף גם חבר הכנסת גדעון סער, אני בטוחה שגם הוא, חיילים שלכם ומה שתרצו להשתמש בנו לחיזוק הקשר הזה ולהעצמת נשים בכלל והעצמת נשים בתפוצות בפרט.

קרן ברק: תודה רבה לכן על הדיון מעורר ההשראה הזה והמשיכו בפעילותכן הברוכה.